《元日和布泽》
唐代·潘孟阳

至德生成泰，咸欢照育恩。流辉沾万物，布泽在三元。

北阙祥云迥，东方嘉气繁。青阳初应律，苍玉正临轩。

恩洽因时令，风和比化原。自惭同草木，无以答乾坤。

作者简介：潘孟阳（？—815），礼部侍郎潘炎之子也。孟阳以父荫进，登博学宏辞科。累迁殿中侍御史，降为司议郎。公卿多父友及外祖宾从，故得荐用，累至兵部郎中。宪宗新即位，乃命孟阳巡江淮省财赋，仍加盐铁转运副使，且察东南镇之政理。时孟阳以气豪权重，领行从三四百人，所历镇府，但务游赏，与妇女为夜饮。至盐铁转运院，广纳财贿，补吏职而已。及归，大失人望，罢为大理卿。气尚豪俊，不拘小节。居第颇极华峻。